– Iduća godina bit će još teža. Pokazalo se ove godine kako smo u sklopu mjera štednje morali rezati neka prava iz kolektivnih ugovora poput božićnica, regresa. U idućoj godini ići ćemo na smanjivanje broja zaposlenih. Procjenjujem kako će oko 20.000 zaposlenih u državnoj upravi i javnom sektoru dobiti otkaze, kazao je ministar financija Slavko Linić u središnjem Dnevniku HTV-a.

Izjavio je i kako procjena da ćemo na kraju godine biti na nuli s BDP-om i dalje stoji.

Što se pak tiče uvođenja reda u područje likvidnosti i danas donesenog zakona o rokovima plaćanja od 30 do 60 dana, Linić je kazao kako takvi zakoni već postoje, kako su oni dio europskog načina poslovanja i kako je vrijeme da se oni koji se bave poslom počnu ponašati prema pravilima.

– Radi se o gotovo 44 milijarde kuna nenaplaćenih računa, 73.000 tvrtki je blokirano i to se mora rješavati. Ista pravila vrijede i za državu i za lokalnu samoupravu. Vlada će pokušati pomoći onima koji imaju tržište i onima koji su možda zbog krize upali u probleme, istaknuo je.

Dodao je kako pak za one koji su loše poslovali i doveli tvrtke do propasti nema popusta ni odgode.

– Loši vlasnici moraju van. Imamo primjer Konstruktora gdje su banke i država pokrenuli proces ulaska u vlasništvo tvrtke, a za stare vlasnike tu više nema mjesta, zaključio je ministar financija.